Туманы на Беларусі ўзнікаюць як пры дадатных, так і пры адмоўных тэмпературах паветра. У межах рэспублікі яны часцей за ўсё бываюць пры тэмпературы, блізкай да нуля градусаў, але могуць утварацца і пры значна больш высокай або больш нізкай тэмпературы паветра. Напрыклад, 19 лютага 1978 года ў Магілёве тэмпература паветра пры ўтварэнні туману складала –26,1 °С, а ў Талочыне 27 ліпеня 1986 года – +19,2 °С. Аднак выпадкі ўтварэння туманаў пры тэмпературы вышэй за 20 °С ці ніжэй за –20 °С вельмі рэдкія. Верагоднасць такіх выпадкаў складае 1 раз за 25–30 гадоў.